Komisijas paziņojums Eiropas Parlamentam saskaņā ar EK līguma 251. panta 2. punkta otro daļu par Padomes kopējo nostāju attiecībā uz Eiropas Parlamenta un Padomes regulas pieņemšanu, ar ko izveido Energoregulatoru sadarbības aģentūru /* COM/2008/0908 galīgā redakcija/2 - COD 2007/0197 */





[pic] | EIROPAS KOPIENU KOMISIJA | Briselē, 12.1.2009 COM(2008) 908 galīgā redakcija 2007/0197 (COD) KOMISIJAS PAZIŅOJUMS EIROPAS PARLAMENTAM saskaņā ar EK līguma 251. panta 2. punkta otro daļu par Padomes kopējo nostāju attiecībā uz Eiropas Parlamenta un Padomes regulas pieņemšanu, ar ko izveido Energoregulatoru sadarbības aģentūru 2007/0197 (COD) KOMISIJAS PAZIŅOJUMS EIROPAS PARLAMENTAM saskaņā ar EK līguma 251. panta 2. punkta otro daļu par Padomes kopējo nostāju attiecībā uz Eiropas Parlamenta un Padomes regulas pieņemšanu, ar ko izveido Energoregulatoru sadarbības aģentūru 1. PRIEKŠVĒSTURE Datums, kad priekšlikums nosūtīts Eiropas Parlamentam un Padomei (dokuments COM(2007) 530 - 2007/0197/COD): | 2007. gada 19. septembris | Eiropas Ekonomikas un sociālo lietu komitejas atzinuma datums: | 2008. gada 22. aprīlis | Reģionu komitejas atzinuma datums: | 2008. gada 10. aprīlis | Eiropas Parlamenta atzinuma datums (pirmais lasījums): | 2008. gada 18.jūnijs | Datums, kad vienbalsīgi pieņemta kopējā nostāja: | [2009. gada 9. janvāris] | 2. KOMISIJAS PRIEKŠLIKUMA MĒRĶIS Šis priekšlikums ir daļa no trešās tiesību aktu paketes, kas attiecas uz ES gāzes un elektroenerģijas iekšējo tirgu ("trešā tiesību aktu pakete"); šajā paketē iekļautas divas direktīvas un trīs regulas. Šīs tiesību aktu paketes galvenais mērķis ir radīt tiesisko regulējumu, lai Eiropas Savienības iedzīvotāju un nozares interesēs padarītu tirgus atvēršanu pilnībā efektīvu un radītu vienotu ES gāzes un elektroenerģijas tirgu. Tā palīdzēs saglabāt iespējami zemas cenas un paaugstināt pakalpojumu sniegšanas un piegādes drošības standartus. Tam nepieciešami šādi galvenie pasākumi: - efektīvāka regulatīvā uzraudzība, ko veic neatkarīgi valstu regulatori; - aģentūras nodibināšana, kuras uzdevums ir nodrošināt efektīvāku sadarbību starp valstu regulatoriem un pieņemt lēmumus par visiem svarīgajiem pārrobežu jautājumiem; - tīklu operatoru obligātas sadarbības noteikšana, lai saskaņotu visus noteikumus, kas attiecas uz enerģijas transportēšanu Eiropā un koordinētu ieguldījumu plānošanu; - enerģijas ražošanas efektīva atsaistīšana no enerģijas pārvades, lai novērstu interešu konfliktu, veicinātu ieguldījumus tīklā un novērstu jebkādu diskrimināciju; - mazumtirdzniecības tirgus pārredzamības palielināšana un darbības uzlabošana; - solidaritātes un reģionālās sadarbības pastiprināšana starp dalībvalstīm, lai nodrošinātu lielāku piegādes drošību. 3. PIEZĪMES PAR KOPĒJO NOSTĀJU 3.1. Vispārīgas piezīmes Padomes pieņemtajā kopējā nostājā par pieciem dokumentiem, kas veido trešo tiesību aktu paketi, ir iekļauti visi būtiskākie Komisijas priekšlikuma komponenti, kas nepieciešami, lai nodrošinātu iekšējā gāzes un elektroenerģijas tirgus pareizu darbību un, vispārīgāk, lai sasniegtu iepriekš minētos galvenos mērķus. Tāpēc Komisija kopumā var atbalstīt kopējo nostāju (skatīt 3.2. punktu). Pirmajā lasījumā galvenais mērķis bija panākt vienošanos Padomē. Tāpēc Eiropas Parlamenta pieņemtos grozījumus oficiāli neiekļāva kopējā nostājā. Pārrunas par tiem notiks otrā lasījuma laikā. Tomēr daži Eiropas Parlamenta pieņemtie grozījumi ir ņemti vērā kopējā nostājā (skatīt 3.3. punktu). Komisija uzskata, ka vairāki neiekļautie grozījumi ir jāņem vērā otrajā lasījumā (skatīt 3.4. punktu). 3.2. Īpašas piezīmes Galvenās izmaiņas Komisijas priekšlikumā ir šādas. Kopējā nostājā ir iekļauti noteikumi, kuriem jālīdzsvaro darba attiecības starp Aģentūru, Eiropas pārvades sistēmu operatoru tīkliem ( ENTSO ) un Komisiju attiecībā uz tīkla kodeksu izveidi un uzraudzību [1]. 1. Regulas 6. panta 4. punkta otrā daļa: aģentūra iesniedz Komisijai nesaistošu pamatnostādņu projektu, kurā izklāstīti skaidri un objektīvi principi tīkla kodeksu izstrādei. Šīs pamatnostādnes veido tīkla kodeksu pamatu, nemazinot ENTSO autonomiju kodeksu izstrādē. 2. Regulas 6. panta 4. punkta trešā un ceturtā daļa: Aģentūra Eiropas pārvades sistēmu operatoru tīkliem sniedz pamatotu atzinumu par to izstrādātajiem tīkla kodeksu projektiem. Kad Aģentūra ir pārliecinājusies, ka tīkla kodeksi ir saskaņā ar attiecīgo pamatnostādni, tā iesniedz šos kodeksus Komisijai un var ieteikt to pieņemšanu. Ja ENTSO neizstrādā tīkla kodeksu, Komisija var uzdot Aģentūrai sagatavot tīkla kodeksa projektu. 3. Regulas 6. panta 5. un 6. punkts: Aģentūra uzrauga ENTSO veikto tīkla kodeksu īstenošanu un ziņo par to Komisijai. Saskaņā ar Komisijas priekšlikumu Aģentūra varētu pieņemt atsevišķus lēmumus, pamatojoties uz pamatnostādnēm , kuras pieņemtas komitoloģijas procedūrā pēc tam, kad stājusies spēkā trešā tiesību aktu pakete, t.i., lēmumus par jautājumiem, kuri nav sākotnēji paredzēti direktīvās un/vai regulās. Ņemot vērā nepārtraukti mainīgo situāciju gāzes un elektroenerģijas tirgū, tas sniegtu Aģentūrai zināmu rīcības brīvību, pildot tās uzdevumus. Kopējā nostājā ir svītrota 7. panta 1. punktā iekļautā atsauce uz pamatnostādnēm, tādējādi ierobežojot Komisijas un Aģentūras iespējas reaģēt uz tirgus situācijas attīstību. Padome ir būtiski ierobežojusi 9. pantā noteiktās Aģentūras pilnvaras, kā rezultātā Aģentūra var piešķirt atbrīvojumus (piemēram, no pārrobežu pārvades sistēmu nošķiršanas prasībām) tikai kā pēdējo līdzekli . Tādējādi tiek būtiski ierobežota Aģentūras veiktā regulatīvā uzraudzība pārrobežu jautājumos . Saskaņā ar kopējo nostāju administratīvajā padomē būs 6 locekļi (5 Padomes pārstāvji un 1 Komisijas pārstāvis), nevis 12 locekļi (6 Padomes un 6 Komisijas pārstāvji), kā bija ierosinājusi Komisija. Šis grozījums neatbilst principam, saskaņā ar kuru abām Kopienas izpildvaras institūcijām jābūt vienlīdzīgi pārstāvētām administratīvajā padomē. Attiecīgais Eiropas Parlamenta ierosinātais grozījums (Nr. 44) ir līdzsvarotāks. Padome palielina Regulatoru padomes pilnvaras, samazinot direktora pilnvaras (15. panta 2. punkts, 14. panta 1.punkts un 16. panta 3. punkts). Aģentūra ir neatkarīga Kopienas struktūra, ko pārstāv direktors. Direktoram jābūt visām nepieciešamajām tiesībām un pilnvarām, lai vadītu Aģentūru. Šīs pilnvaras tiktu būtiski samazinātas, ja Regulatoru padomei, kas pārstāv nacionālās pārvaldes iestādes, būtu ar kopējo nostāju piešķirtas pilnvaras. 3.3. Kopējās nostājas aspekti, kas atbilst Eiropas Parlamenta izdarītajiem grozījumiem Kopējā nostājā pēc būtības ir ņemti vērā šādi grozījumi vai to daļas: 19. grozījums par ieteikumu izdošanu pārvades sistēmu operatoriem (PSO), 23. grozījums par pamatnostādņu izstrādi, ar ko nosaka principus tīkla noteikumu saskaņošanai, un par ieteikumu Komisijai gadījumam, ja PSO nav īstenojuši tīkla kodeksu, 40. grozījums par apspriešanos ar tirgus dalībniekiem, patērētājiem un tiešajiem lietotājiem, 44. grozījums par administratīvās padomes locekļu skaita samazināšanu no 12 līdz 6 locekļiem, 45. grozījums par Aģentūras direktora un Regulatoru padomes priekšsēdētāja dalību administratīvās padomes sanāksmēs, 47. un 48. grozījums par administratīvās padomes locekļu neatkarību, 49. grozījums par līdzdalības administratīvajā padomē un līdzdalības Regulatoru padomē nesavienojamību, 51. grozījums par Regulatoru padomes uzdevumiem, ieceļot direktoru, 53. grozījums par Aģentūras darba programmas publiskošanu, 54. grozījums par administratīvās padomes disciplinārajām pilnvarām, apspriežoties ar Regulatoru padomi par direktoru, 58. grozījums par Regulatoru padomes balsošanas noteikumiem, 59. grozījums par Regulatoru padomes reglamenta saturu, 64. grozījums par novērtējumu pirms iespējamās direktora pilnvaru termiņa pagarināšanas un par prasību administratīvajai padomei apspriesties ar Regulatoru padomi pirms direktora pilnvaru termiņa pagarināšanas, 65. grozījums par Regulatoru padomes nozīmes palielināšanu, 66. grozījums par Eiropas Parlamenta tiesībām aicināt Aģentūras direktoru sniegt ziņojumu par savu pienākumu izpildi un 68. grozījums par noteikumu, ka Apelācijas padomes locekļu izraudzīšanās konkursa paziņojums ir jādara zināms publiski. 3.4. Eiropas Parlamenta izdarītie grozījumi, kurus atbalstījusi Komisija, bet nav apstiprinājusi Padome Komisija pilnībā vai vismaz daļēji var pieņemt – dažos gadījumos ar precīzāku formulējumu vai pārstrādātā veidā — lielāko daļu Parlamenta pieņemto grozījumu. Tas attiecas uz šādiem galvenajiem jautājumiem. Parlaments ierosina iekļaut Aģentūras uzdevumu sarakstā šādus uzdevumus: starpreģionu sadarbības veicināšana starp enerģijas tirgiem (Nr. 19), ES un trešo valstu pārvades sistēmas operatoru saziņas koordinēšana (Nr. 24), atzinuma sniegšana Komisijai, dalībvalstīm un nacionālajām pārvaldes iestādēm jautājumā par pārvaldes iestādes lēmuma atbilstību EK tiesību aktiem enerģētikas jomā (Nr. 32 un Nr. 33) un noteiktu notikumu uzraudzība gāzes un elektroenerģijas tirgos (Nr. 35 un Nr. 41). Vēl Parlaments ierosina, ka Aģentūrai jāpieņem lēmumi par apturēšanu saistībā ar PSO, kas nav īstenojuši tīkla kodeksus (Nr. 26), ka tai jāuzrauga jaunas pārrobežu infrastruktūras izbūves atļauju piešķiršanas process (Nr. 27) un ka tai jāaprēķina PSO pārvades jauda šādām sistēmām (Nr. 28). Komisijai principā varētu būt pieņemama iepriekš minēto pilnvaru piešķiršana Aģentūrai, ja tās faktiski nav pilnvaras rīkoties pēc saviem ieskatiem un ja Aģentūra pieņem tikai atsevišķus lēmumus, piemērojot Kopienas standartus konkrētiem gadījumiem, un izmanto šīs pilnvaras ar skaidri definētiem nosacījumiem. Komisijai ir pieņemams tas, ka administratīvās padomes uzdevums ir pieņemt gada ziņojumu par situācijas attīstību gāzes un elektroenerģijas tirgos (Nr. 43). 4. SECINĀJUMI Kopējā nostājā ir saglabāti galvenie Komisijas priekšlikuma elementi. Būtiskajos jautājumos tajā ir panākts labs līdzsvars un tā ir pieņemams kompromiss, kas ļaus iekšējam gāzes un elektroenerģijas tirgum darboties bez traucējumiem. Tomēr pārraudzības uzdevums būtu jāpiešķir Komisijai un Aģentūrai, lai nodrošinātu trešās tiesību aktu paketes saskaņotu piemērošanu un garantētu iekšējā tirgus netraucētu darbību. Tāpēc Komisija atbalsta kopējo nostāju, bet ļoti iesaka pastiprināt Komisijas un Aģentūras pārraudzības funkcijas. Turklāt Komisija uzskata, ka vairāki Eiropas Parlamenta pirmajā lasījumā ierosinātie grozījumi būtu jāiekļauj tikai otrajā lasījumā. [1] Tīkla kodeksu izveides vispārējā sistēma ir izklāstīta 6. pantā kopējā nostājā attiecībā uz regulu par nosacījumiem attiecībā uz piekļuvi tīklam elektroenerģijas pārrobežu tirdzniecībā un attiecīgajā kopējā nostājā par gāzes pārrobežu tirdzniecību.